Доналд Тръмп е приел покана за среща с Ким Чен-Ун | InfBG
9. март 2018 9. март 2018 Венцислав Колевким чен-ун, сащ, северна корея, тръмп
Севернокорейският лидер Ким Чен-ун покани американския президент Доналд Тръмп да се срещнат. Президентът на САЩ е приел поканата за срещата, като мястото и датата ще бъдат определени допълнително. Това съобщи снощи говорителката на Белия дом Сара Сандърс, цитирана от Ройтерс и АП.
“Президентът Тръмп оцени високо приятните думи на Южнокорейската делегация и президента [на Южна Корея] Мун. Той ще приеме поканата за среща с Ким Чен-ун на място и във време, които ще бъдат определени. Междувременно всички санкции и максимален натиск трябва да останат”, се казва в изявлението на Сандърс.
Преди това директорът на Южнокорейската Служба за национална сигурност Чун Ею-йо, който оглавява делегация във Вашингтон, съобщи пред репортери в Белия дом, че Ким Чен-ун е обещал да се въздържа от нови ядрени и ракетни тестове. Пратеникът на Сеул каза още, че Тръмп изразил желание да се срещне с лидера на Севера до месец май.
Всичко това изглежда като голям пробив за американския президент, който в продължение на месеци си разменяше заплахи със Северна Корея. Анализатори обаче предупреждават, че обикновено такива срещи идват в резултат на години внимателна дипломация, и затова са скептични какво могат да постигнат тези бързо уредени преговори.
← Българското правителство отказало да влезе в сделката за активите на ЧЕЗ в България
Доналд Тръмп подписа указа за новите мита →